Rapperiţa americană Nicki Minaj a declarat că a fost reţinută sâmbătă pe aeroportul Schiphol din Amsterdam sub acuzaţia de posesie de droguri uşoare, relatează Reuters.
Minaj, în vârstă de 41 de ani, a fost reţinută cu câteva ore înainte de a susţine un concert în Manchester, Anglia. Cântăreaţa a postat pe platforma de socializare X o înregistrare video în care pare să i se spună de către un angajat de la Schiphol că poliţia vrea să-i percheziţioneze toate bagajele.
Poliţia militară olandeză a confirmat sâmbătă că o femeie americană în vârstă de 41 de ani a fost reţinută pentru posesie de droguri uşoare, adăugând că este interzisă scoaterea unor astfel de substanţe din Olanda.
Poliţia nu a confirmat numele suspectei, dar a precizat că aceasta se află în continuare în arest în aşteptarea unei anchete.
Fostul jurat de la "American Idol" a susţinut joi un spectacol în Ziggo Dome din Amsterdam şi urmează să revină acolo pentru un alt spectacol pe 2 iunie.